Príloha F

BOZP pri výkone služby príslušníkov 
Zboru väzenskej a justičnej stráže
(MS SR)

Zdroj údajov: GR ZVJS   

Informácia
o stave bezpečnosti a ochrany zdravia pri práci, vývoji pracovnej úrazovosti, chorôb z povolania a iných poškodení zdravia pri práci v Zbore väzenskej a justičnej stráže za rok 2011  

1. Úvod
Na základe bodu B.1 uznesenia vlády Slovenskej republiky č. 624 z 9. septembra 2009, ktorým sa mení v uznesení vlády Slovenskej republiky č. 475 z 11. júna 2003 termín úlohy B.3. predkladá Ministerstvo spravodlivosti SR ako zriaďovateľ Zboru väzenskej a justičnej stráže (ďalej len „zbor“) ministrovi práce, sociálnych vecí a rodiny Slovenskej republiky Informáciu o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia pri práci v zbore za rok 2011 (ďalej len „informácia“). 
	 
2. Orgán dozoru 
Zbor je v súlade so zákonom č. 4/2001 Z. z. o Zbore väzenskej s justičnej stráže v znení neskorších predpisov charakterizovaný ako ozbrojený bezpečnostný zbor, ktorý plní úlohy na úseku výkonu väzby, výkonu trestu odňatia slobody, ochrany a stráženia objektov zboru a ochrany poriadku a bezpečnosti v súdnych objektoch a objektoch prokuratúry.
Štátny odborný dozor nad bezpečnosťou a ochranou zdravia pri výkone štátnej služby a pri práci v objektoch zboru vykonáva podľa § 138 zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov (ďalej len „zákon č. 73/1998 Z. z.“) orgán dozoru zboru nad bezpečnosťou a ochranou zdravia pri výkone štátnej služby a pri práci a pre ochranu pred požiarmi referátu špeciálnych činností úseku sekretariátu organizačno-právneho odboru Generálneho riaditeľstva zboru (ďalej len „orgán dozoru zboru“) v súlade s ustanovením § 2 ods. 3 zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnaní a o zmene a doplnení niektorých zákonov v znení neskorších predpisov.
Orgán dozoru zboru bol ustanovený Rozkazom ministra spravodlivosti Slovenskej republiky č. 9/2005 o zriadení orgánu dozoru Zboru väzenskej a justičnej stráže nad bezpečnosťou a ochranou zdravia pri výkone štátnej služby a pri práci a pre ochranu pred požiarmi na základe úlohy uloženej bodom B. 6. uznesenia vlády Slovenskej republiky č. 475 z 11. júna 2003. Pri svojej činnosti sa riadi predovšetkým všeobecne záväznými právnymi predpismi a internými predpismi s cieľom zabezpečiť na pracoviskách zboru dodržiavanie právnych predpisov a ostatných predpisov na zaistenie bezpečnosti a ochrany zdravia pri výkone štátnej služby a pri práci, vrátane predpisov upravujúcich faktory pracovného prostredia a ochranu pred požiarmi v zbore. Orgán dozoru zboru vykonáva  predovšetkým dozor nad dodržiavaním predpisov na úseku bezpečnosti a ochrany zdravia pri plnení služobných úloh príslušníkmi zboru, pracovných úloh zamestnancami zboru, ako aj obvinenými vo výkone väzby zaradenými do práce (ďalej len „obvinený“) a odsúdenými vo výkone trestu odňatia slobody zaradenými do práce (ďalej len „odsúdený“) v rámci stredísk vedľajšieho hospodárstva a vnútorných prevádzok v ústavoch na výkon väzby, ústavoch na výkon trestu odňatia slobody, ústave na výkon trestu odňatia slobody pre mladistvých a v nemocnici pre obvinených a odsúdených (ďalej len „ústav“), ako aj štátny požiarny dozor v objektoch zboru. 

3. Ciele, úlohy a priority orgánu dozoru zboru v roku 2011
Cieľom orgánu dozoru zboru bolo v roku 2011 v súlade so schválenou Koncepciou bezpečnosti a ochrany zdravia pri práci v Slovenskej republike na roky 2008 až 2012 (ďalej len „Koncepcia BOZP“) postupne znížiť v zbore počet registrovaných pracovných (služobných) úrazov pripadajúcich na 100 zamestnancov (príslušníkov zboru, zamestnancov zboru, obvinených a odsúdených) o 25% oproti ich stavu v roku 2006. To znamená hodnotu 3,74 tohto ukazovateľa dosiahnutú za zbor v roku 2006 znížiť najmenej o 0,94, a to na hodnotu 2,80 v roku 2012. Počet registrovaných pracovných (služobných) úrazov v roku 2012 pripadajúcich na 100 zamestnancov (príslušníkov zboru, zamestnancov zboru, obvinených a odsúdených) predstavoval hodnotu 2,56. Zbor teda danú prioritu v roku 2011 splnil a bude naďalej vytvárať podmienky, aby dochádzalo k postupnému znižovaniu počtu registrovaných pracovných (služobných) úrazov.
Orgán dozoru zboru k presadzovaniu a postupnému splneniu tohto cieľa stanovil aj pre rok 2011 svoju činnosť tak, aby v rámci pridelených finančných prostriedkov zo štátneho rozpočtu bolo vykonávané aj vzdelávanie nadriadených príslušníkov zboru a vedúcich zamestnancov zboru v oblasti bezpečnosti a ochrany zdravia pri výkone štátnej služby a pri práci, ktorí na svojich pracoviskách organizujú a kontrolujú predovšetkým pracovnú činnosť obvinených a odsúdených. Podieľal sa aj na osvetovej činnosti v rámci vykonávania prednášok pre odsúdených a zabezpečoval v spolupráci s Národným inšpektorátom práce v Košiciach, Regionálnym úradom verejného zdravotníctva v Košiciach, odborom dozorných činností a inšpektorátu práce  Ministerstva obrany Slovenskej republiky v Trenčíne a Hasičským a záchranným zborom aj vzdelávanie samostatných bezpečnostných technikov z ústavov. Orgán dozoru zboru priamo v rámci inšpekčnej činnosti kontroloval predovšetkým dodržiavanie všeobecne záväzných právnych predpisov a interných predpisov k zaisteniu bezpečnosti  a ochrany zdravia pri výkone štátnej služby a pri práci a ochrany pred požiarmi na pracoviskách zboru, kde sa na základe zistených skutočností v roku 2010 zameriaval predovšetkým na oblasť vykonávania úradných skúšok, odborných prehliadok a odborných skúšok (revízií) vyhradených technických zariadení a bleskozvodov, ďalej na technický stav objektov zboru, zabezpečovanie jeho údržby, ako aj údržby technických zariadení, pracovných prostriedkov, a opätovne aj na odstraňovanie zistených nedostatkov z kontrolnej činnosti (najmä z vykonávaných úradných skúšok a revízií).  
Z hľadiska prevahy počtu pracovných úrazov u odsúdených bolo  aj naďalej prioritou zboru bude zvyšovať predovšetkým právne a spoločenské vedomie o význame bezpečnosti a ochrany zdravia pri práci (ďalej len „BOZP“) pre obvinených a odsúdených, aby mali dostatočné vedomosti z oblasti predpisov na zaistenie BOZP a vedeli tieto predpisy i zásady bezpečnej práce prakticky uplatňovať pri nimi vykonávaných pracovných úlohách. Pozornosť zo strany orgánu dozoru zboru je nevyhnutné venovať naďalej aj príslušníkom zboru a zamestnancom zboru.

4. Prehľad výkonov dozorného orgánu 
Orgán dozoru zboru v roku 2011 na základe poverenia generálneho riaditeľa zboru vykonal komplexné kontroly na úseku bezpečnosti a ochrany zdravia pri výkone štátnej služby a pri práci a komplexné protipožiarne kontroly: 
-	v Ústave na výkon väzby v Bratislave,
- 	v Ústave na výkon trestu odňatia slobody  v Dubnici nad Váhom,
-	v Ústave na výkon väzby a Ústave na výkon trestu odňatia slobody v Košiciach,
-	v Nemocnici pre obvinených a odsúdených a Ústave na výkon trestu odňatia slobody 
            v Trenčíne,
-	v Ústave na výkon trestu odňatia slobody a Ústave na výkon väzby v Ilave,
-		v Ústave na výkon trestu odňatia slobody v Košiciach-Šaci.
Orgán dozoru zboru v uplynulom roku na základe poverenia generálneho riaditeľa zboru vykonal aj následné kontroly na úseku bezpečnosti a ochrany zdravia pri výkone štátnej služby a pri práci a následné protipožiarne kontroly: 
-	v Ústave na výkon väzby v Banskej Bystrici,
- 	v Ústave na výkon trestu odňatia slobody  v Banskej Bystrici-Kráľovej,
-	v Ústave na výkon trestu odňatia slobody v Ružomberku,
-	v Ústave na výkon trestu odňatia slobody pre mladistvých v Sučanoch,
-	v Ústave na výkon väzby v Žiline,
-	v Ústave na výkon trestu odňatia slobody a Ústave na výkon väzby v Leopoldove,
-		v Ústave na výkon trestu odňatia slobody v Želiezovciach.
Orgán dozoru zboru v uplynulom roku na základe poverenia generálneho riaditeľa zboru vykonal aj jednu tematickú kontroly v Ústave na výkon trestu odňatia slobody v Želiezovciach zameranú na dodržiavanie protipožiarnych a bezpečnostných opatrení pri zbere obilnín, ich pozberovej úprave a skladovaní objemových krmovín a slamy.
Prehľad výkonov orgánu dozoru zboru je podrobne uvedený v kapitole 13.2 a v tabuľkách č. 1 až č. 6 v prílohe tejto informácie.

5. Zistený stav v subjektoch kontrolovaných orgánom dozoru zboru
Na základe poznatkov získaných z kontrolnej činnosti v kontrolovaných služobných úradoch možno konštatovať, že tieto služobné úrady zaisťujú bezpečnosť a ochranu zdravia pri výkone štátnej služby a pri práci a ochranu pred požiarmi úmerne k finančným prostriedkom poskytovaným   zo štátneho rozpočtu Slovenskej republiky, pretože ako štátne rozpočtové organizácie sú zdrojovo napojené výlučne na štátny rozpočet, a to rozpočtovými finančnými prostriedkami pre kapitolu Ministerstva spravodlivosti SR a jej ozbrojenú časť - zbor. Stav majetku štátu v správe zboru prioritne určeného na zabezpečenie výkonu väzby a výkonu trestu odňatia slobody odzrkadľuje dlhodobé nedofinancovanie zboru v oblasti materiálno-technického zabezpečenia. Z uvedeného dôvodu zbor mohol realizovať čerpanie výdavkov iba na zabezpečenie najnevyhnutnejších  potrieb (úhrady za potraviny, energie, hrubé pracovné odmeny, poplatky za odvoz odpadov, dane a z hľadiska zaistenia BOZP tie najnevyhnutnejšie úradné skúšky, odborné prehliadky a odborné skúšky vyhradených technických zariadení a na odstránenie najnutnejších opráv a bežnej údržby z hľadiska správy majetku štátu) pre udržanie schopnosti prevádzkovania  jednotlivých služobných úradov. Prioritou zboru je a aj naďalej bude zabezpečenie zákonom stanovených povinností v oblasti plnenia úloh na úseku výkonu väzby, výkonu trestu odňatia slobody, ochrany a stráženia objektov zboru a ochrany poriadku a bezpečnosti v súdnych objektoch a objektoch prokuratúry.
Dlhodobo pretrvávajúci nedostatok finančných prostriedkov v rozpočte zboru a výška prideľovaných finančných prostriedkov štátnym rozpočtom nepostačuje na odstraňovanie všetkých nedostatkov zistených orgánom dozoru zboru v rámci jeho kontrolnej činnosti. Uvedené skutočnosti majú za následok nevyhovujúci technický stav objektov zboru, vrátane vyhradených technických zariadení a technických zariadení, požiarnotechnických zariadení, služobných dopravných prostriedkov a nepriaznivý stav v poskytovaní osobných ochranných služobných prostriedkov pre príslušníkov zboru (predovšetkým pre špeciálne zásahové skupiny). 
V súlade s upraveným limitom rozpočtu výdavkov zboru na rok 2011 boli realizované nasledovné akcie s cieľom odstránenia pretrvávajúcich závažných nedostatkov na vyhradených elektrických technických zariadeniach a bleskozvodoch: 
•	rekonštrukcia chladiaceho boxu v ÚVTOS Hrnčiarovce nad Parnou vo výške 3 900 €
•	priamovýhrevný ohrievač v ÚVTOS a ÚVV Leopoldov vo výške 2 452,80 €
•	rekonštrukcia plynových zariadení v ÚVV a ÚVTOS Levoča vo výške 2 484 €
•	priemyselná práčka v ÚVTOS Nitra – Chrenová vo výške 3 556,80 €
•	zdravotnícka technika - EKG v ÚVV a ÚVTOS Prešov vo výške 1 808,40 €
•	klimatizácia serverovňa v ÚVV a ÚVTOS Prešov vo výške 2 167,20 €
•	rekonštrukcia elektrického rozvádzača v ÚVTOS Ružomberok vo výške 1 609,27 €
•	rekonštrukcia bleskozvodu skladu „C“ v ÚS ZVJS Liptovská Štiavnica vo výške 2 999,32 €
•	rekonštrukcia vonkajšieho osvetlenia v ÚS ZVJS Liptovská Štiavnica vo výške 47 500,40 €
•	priamovýhrevný ohrievač v ÚVTOS Ružomberok vo výške 2 477,20 €
•	 rekonštrukcia priestorov objektu č. 10 – zriadenie sexuologickej liečby v Nemocnici pre  
 obvinených a odsúdených Trenčín vo výške 43 995,76 €
•	rekonštrukcia bleskozvodu v LRS ZVJS Omšenie vo výške 9 556,80 €
•	rekonštrukcia elektroinštalácie objektu č. 5 v ÚVTOS Želiezovce 37 370 €
•	 stravovacia a chladiarenská technika – (obstarané generálnym riaditeľstvom zboru na   
 základe žiadostí z jednotlivých ústavov) v celkovej výške 47 755,56 €
•	 oprava elektroinštalácie ubytovne „A“ v Mlynskej Doline 5 985,69 €
•	 oprava bleskozvodu garáží v Mlynskej doline 191,92 €.
Z nevyčerpaných kapitálových výdavkov pridelených zboru na rok 2011 boli do roku 2012 presunuté v súlade s § 8 ods. 6 a § 18 ods. 2 písm. e) zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov finančné prostriedky na nasledovné investičné akcie:
•	rekonštrukcia plynových zariadení ÚVV a ÚVTOS Levoča vo výške 66 516 €
•	rekonštrukcia objektov a SBT v ÚVTOS Dubnica nad Váhom vo výške 12 000 €
•	rekonštrukcia obj. č. 19 ubyt.–väzba ÚVTOS a ÚVV Leopoldov vo výške 4 785 €
•	nadstavba obj. č. 20 ubyt. AB ÚVTOS Košice–Šaca stavebný zámer vo výške 900 €
•	prístavba obj. č. 20 ubyt. AB ÚVTOS Košice–Šaca stavebný zámer vo výške 900 €
V roku 2011 boli v návrhu rozpočtu zboru na rok 2012 požadované kapitálové finančné prostriedky vo výške cca 600.000,- € na čiastočné odstránenie pretrvávajúcich nedostatkov v oblasti bezpečnosti a ochrany zdravia pri výkone štátnej služby a pri práci a protipožiarnej bezpečnosti stavieb zboru.
Je však nevyhnutné opätovne zdôrazniť, aby si služobné úrady v zmysle § 135 ods. 2 písm. d) zákona č. 73/1998 Z. z. uplatňovali v rámci prípravy rozpočtu požiadavky na finančné prostriedky na nákup osobných ochranných služobných prostriedkov, aby tak chránili život a zdravie príslušníkov zboru, ktorí sú členmi špeciálnych zásahových skupín. Služobné úrady odôvodňujú súčasný nevyhovujúci stav v rámci plnenia úloh v oblasti BOZP a ochrany pred požiarmi predovšetkým zlým ekonomickým stavom. Na základe zistených nedostatkov orgánom dozoru zboru, ktorý sa týka predovšetkým doby ich vzniku vyplýva, že uvedený dôvod z hľadiska nedostatku finančných prostriedkov nemôže byť vo väčšine prípadov označovaný výlučne za primárny. Zistený stav je zväčša dôsledkom negatívneho vzťahu kontrolovaných služobných úradov k problematike bezpečnosti a ochrany zdravia pri výkone štátnej služby a pri práci v určení priorít v rámci plnenia úloh v minulosti, keď mal zbor dostatočné finančné zdroje, ale napríklad neboli v pravidelných intervaloch určených všeobecne záväzným právnym predpisom vykonávané  opakované úradné skúšky vyhradených technických zariadení (najmä zdvíhacie – nákladné a osobné výťahy inštalované v stavbách zboru), prípadne nebola  vykonávaná požadovaná preventívna údržba na technickom zariadení, ale vykonávala sa až nákladná oprava po jeho poruche.
Zbor má v 18 ústavoch zboru v správe 582 objektov a stavieb. Výška prideľovaných finančných prostriedkov štátnym rozpočtom nepostačuje na vykonávanie opráv a údržby nehnuteľného majetku. Z uvedeného dôvodu dochádza k výraznému zhoršovaniu stavebno-technického stavu nehnuteľného majetku štátu, čo je v rozpore so znením § 3 ods. 2 zákona 
č. 278/1993 Z. z. o správe majetku štátu v znení neskorších predpisov. K nevyhovujúcemu technickému stavu objektov zboru prispieva nielen ich fyzický vek, ale predovšetkým skutočnosť, že predmetné problémy neboli v minulosti prioritne riešené a boli odkladané na neskoršie obdobie. Z uvedeného dôvodu dochádza k výraznému zhoršovaniu ich stavebno-technického stavu. Najviac nedostatkov bolo zistených v technickom stave stavebných objektov zboru, ktoré následne ohrozujú bezpečnosť, zdravie, ale aj život osôb (prevládajú nedostatky, ktoré sa týkajú  poškodených vnútorných podláh na pracoviskách a povrchu vonkajších dopravných komunikácií, poškodených schodiskových stupňov, absencie zábradlia alebo držadla na schodiskách alebo rampách, uvoľnených častí strešnej krytiny, či poškodenia strešnej krytiny a fasád, nevyhovujúceho núteného vetrania miestností, hlavne v kuchynských prevádzkach a pod.). 
Aj v roku 2011 pretrvávala nepriaznivá situácia pri prevádzkovaní vyhradených technických zariadení, bleskozvodov, ako aj pracovných prostriedkov v rámci správy majetku štátu. Vyššie uvedené skutočnosti majú za následok, že sa v niektorých stavbách zboru dlhodobo prevádzkujú vyhradené technické zariadenia elektrické a bleskozvody, ktoré nie sú spôsobilé na bezpečnú prevádzku. Nepriaznivá pretrvávajúca situácia v správe majetku štátu môže viesť k vyvolaniu porúch a havárií rozsiahlejšieho charakteru, ktoré v budúcnosti môžu spôsobiť prinajmenšom neúmerné navýšenie nákladov súvisiacich s odstraňovaním príčin a následkov porúch alebo havárií, ale čo je závažnejšie môžu spôsobiť vznik požiaru alebo ohroziť život a zdravie osôb následkom vzniku úrazu, prípadne ohroziť život a zdravie zvierat, poškodiť majetok štátu v správe zboru alebo životné prostredie.
V rámci organizačných zmien na odbore zdravotnej starostlivosti Generálneho riaditeľstva Zboru väzenskej a justičnej stráže v Bratislave bol dňom 01. februára 2011 zriadený referát verejného zdravotníctva (ďalej len „referát“), ktorý po jeho personálnom obsadení dvomi pracovníčkami vykonal v uplynulom roku obhliadku priestorov v piatich služobných úradov za účelom zistenia a  zhodnotenia aktuálnych podmienok práce a  pracovného prostredia príslušníkov zboru, zamestnancov zboru, obvinených a odsúdených zaradených do práce a vypracoval audit z jednotlivých hodnotených služobných úradov. Počas obhliadky priestorov neboli v predmetných služobných úradoch zistené žiadne závažné skutočnosti, ktoré by nejakým spôsobom mohli negatívne ovplyvňovať kvalitu podmienok práce a pracovného prostredia, a tým ohrozovali príslušníkov zboru, zamestnancov zboru a obvinených a odsúdených. V predmetných pracoviskách príslušných služobných úradov z faktorov práce a  pracovného prostredia z  hľadiska zdravotných rizík v zmysle vyhlášky Ministerstva zdravotníctva Slovenskej republiky č. 448/2007 Z. z. o podrobnostiach o faktoroch práce a pracovného prostredia vo vzťahu ku kategorizácii prác z hľadiska zdravotných rizík a o náležitostiach návrhu na zaradenie prác do kategórií predbežne prichádzajú do úvahy prevažne prašnosť, hluk, chemické faktory, fyzická záťaž, psychická pracovná záťaž a biologické faktory. Lekárske preventívne prehliadky vo vzťahu k práci sú zabezpečované všeobecnými lekármi príslušných služobných úradov. Poškodenia zdravia v súvislosti s prácou neboli zaznamenané, taktiež neboli priznané žiadne choroby z povolania.
Z doteraz poskytnutých informácií, predbežného posúdenia podmienok práce a pracovného prostredia uvedeného v texte auditov jednotlivých  služobných úradov a na základe poskytnutých podkladových materiálov boli spracované predbežné návrhy kategorizácie pracovných činností príslušníkov zboru, zamestnancov zboru a odsúdených zaradených do práce. Definitívna kategorizácia pracovných činností bude vykonané v súlade s ustanoveniami vyhlášky č. 448/2007 Z. z.  po zrealizovaní odporúčaní uvedených v auditoch po vykonaní objektivizácie a po následnom prehodnotení podmienok práce a pracovného prostredia z hľadiska zdravotných rizík. 
Referát po vykonaní auditov bude usmerňovať, koordinovať a kontrolovať vykonanie opatrení  navrhnutých v jednotlivých auditoch služobných úradov a dodržiavanie požiadaviek na ochranu zdravia pri výkone štátnej služby príslušníkmi zboru alebo pri práci zamestnancami zboru, obvinenými a odsúdenými zaradených do práce v  súčinnosti s pracovníkmi bezpečnostnotechnických služieb služobných úradov a  príslušných útvarov služobného úradu -zamestnávateľa. 
Nepriaznivý stav v oblasti ochrany bezpečnosti a ochrany zdravia pri výkone štátnej služby a pri práci je zadokumentovaný v tabuľke č. 15 v prílohe tejto informácie. 
Z hľadiska ochrany pred požiarmi treba opätovne konštatovať, že väčšina objektov zboru nespĺňa požiadavky na protipožiarnu bezpečnosť stavieb podľa ČSN 73 0802, nakoľko množstvo objektov bolo vyhotovených pred rokom 1976, teda pred účinnosťou noriem určujúcich požiadavky na protipožiarnu bezpečnosť stavieb (t.j. ČSN 73 08xx), resp. boli skolaudované do 31. 12. 1981 podľa pôvodných predpisov (napr. ČSN 73 0760 platnej od roku 1954). Pri realizácii zmien stavieb, prípadne pri výstavbe stavieb po nadobudnutí ich účinností, neboli z hľadiska finančnej nákladnosti dodržané požiadavky na protipožiarnu bezpečnosť realizovaných stavieb, ktoré vyplývali zo schválenej projektovej dokumentácie. Jedná sa predovšetkým o absenciu v projektovej dokumentácii požadovaných požiarnych uzáverov (požiarnych dverí a požiarnych klapiek vo vzduchotechnickom potrubí) v požiarnych úsekoch, ktoré majú zamedziť rozšíreniu sa požiaru v stavbe. Navyše fyzický stav jestvujúcich požiarnotechnických zariadení, predovšetkým požiarnych uzáverov (požiarne dvere a požiarne klapky) je nevyhovujúci aj v závislosti od prístupu ubytovaných osôb v stavbách zboru. Z hľadiska včasného spozorovania vzniku požiaru boli niektoré stavby zboru vybavené zariadením elektrickej požiarnej signalizácie, ktorá je však vo väčšine prípadov fyzicky a morálne zastaraná, nakoľko je v prevádzke vo väčšine stavieb zboru už viac ako 20 rokov a na trhu je nedostatok náhradných dielov, čo predstavuje riziko jeho neakcieschopnosti pri prípadných poruchách v budúcnosti. V stavbách zboru z dôvodu legislatívnych zmien mala byť priebežne od začiatku roka 2003 do konca roka 2004 realizovaná u vodných hasiacich prístrojov výmena inštalovaných pojazdných a prenosných hasiacich prístrojov, ktoré nespĺňali požiadavky vyplývajúce zo všeobecne záväzného platného právneho predpisu a u práškových hasiacich prístrojov a prístrojov s náplňou CO2 do konca roka 2009. Niektoré služobné úrady ponechávali túto obmenu až na rok 2009, ale z dôvodu nedostatku finančných prostriedkov nedošlo v určenom termíne k ich úplnej obmene a začiatkom roka 2010 sa tieto prístroje stali neakcieschopnými. V súčasnosti v jednom z ústavov absentuje 14 ks prenosných hasiacich prístrojov s náplňou 5 kg CO2, a tak nie sú chránené priestory ako napr. elektrocentrála, garáže, strojovne výťahov, plynová kotolňa, kuchyňa, výrobná hala a zdravotné zariadenie ústavu.   
Nepriaznivý stav v oblasti ochrany pred požiarmi je zdokumentovaný v tabuľke č. 16 v prílohe tejto informácie. V súvislosti s enormným nárastom počtu väznených osôb v objektoch zboru za posledné obdobie je nevyhnutné venovať tomuto nepriaznivému stavu mimoriadnu pozornosť a zabezpečiť odstraňovanie zistených nedostatkov, aby sa predišlo vzniku mimoriadnych udalostí (napr. požiar, závažný pracovný úraz a pod.), a aby sa maximálne zabezpečila ochrana života a zdravia osôb, zvierat a ochrana majetku štátu v správe zboru.
V záveroch každej kontrolnej činnosti sú štatutárom kontrolovaného služobného úradu v protokole o vykonanej kontrole prijaté opatrenia na odstránenie zistených nedostatkov, pričom termín na ich odstránenie je výlučne podmienený pridelením finančných prostriedkov nevyhnutných na realizáciu ich včasného odstránenia. V prípade nezabezpečenia potrebných  finančných prostriedkov bude naďalej pretrvávať porušovanie predpisov z oblasti BOZP  a ochrany pred požiarmi. Protokol o vykonaní kontroly po prerokovaní so štatutárom kontrolovaného služobného úradu za účasti zástupcu príslušnej základnej organizácie odborového zväzu zboru bol bezprostredne predložený na vedomie generálnemu riaditeľovi zboru.
V súvislosti s prevádzkou väzenských objektov je nutné upozorniť na fakt, že tieto sú využívané nepretržite počas celého kalendárneho roka. Špecifickosť väznených osôb neumožňuje riešenie havarijných situácií hromadným presunom obvinených a odsúdených do iného zariadenia. Zachovaním súčasného objemu rozpočtových prostriedkov zvýšených každoročne len o mieru inflácie zbor nebude môcť vyvíjať aktivity, ktorých realizáciou by sa dosiahlo odstránenie všetkých vyššie uvedených nedostatkov. Stav bezpečnosti a ochrany zdravia pri výkone štátnej služby a pri práci a stav ochrany pred požiarmi v kontrolovaných služobných úradoch je v súčasnosti len na takej úrovni, akú mu umožňujú finančné prostriedky poskytnuté zo  štátneho rozpočtu.

6. Najzávažnejšie zistenia orgánu dozoru zboru v kontrolovaných subjektoch
Najčastejšie porušovaným všeobecne záväzným právnym predpisom je zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov (ďalej len „zákon č. 124/2006 Z. z.“)  a na neho nadväzujúce nariadenia vlády Slovenskej republiky, vyhlášky a technické harmonizované normy.
V niektorých z kontrolovaných služobných úradov boli pri kontrole správ z pravidelných odborných prehliadok a odborných skúšok (revízií) vyhradeného technického zariadenia elektrického a bleskozvodov opakovane prevádzkované elektrické zariadenia a bleskozvody, ktoré boli posúdené revíznym technikom ako neschopné bezpečnej prevádzky. Ďalej ide hlavne o nedostatky pri prevádzke vyhradených technických zariadení (ďalej len „VTZ“) zameraných na ich údržbu, vedenie predpísanej dokumentácie, a najmä na včasné odstraňovanie zistených nedostatkov z revízií, prípadne ich nedostatočné preukazovanie v dokumentácii. Naďalej v zbore pretrváva absencia odborných prehliadok a odborných skúšok a úradných skúšok VTZ, resp. ich včasné zabezpečenie v stanovených lehotách, najmä v služobných úradoch, ktoré nemajú funkčné miesta vedúcich revíznych technikov, resp. nemali zabezpečený výkon revízií spádovými revíznymi technikmi, predovšetkým u VTZ elektrických a bleskozvodov. Pozornosť je potrebné venovať aj správnemu vedeniu predpísanej dokumentácie týkajúcej sa prevádzky VTZ, ako je napr. evidencia VTZ, prevádzkové denníky, záznamy o údržbe a opravách a pod. Nedostatky boli zistené aj v technickom stave zariadení, a aj v prípade, že odborné prehliadky a odborné skúšky boli vykonané. Služobný úrad často nezabezpečil odstránenie zistených nedostatkov, čím odborné prehliadky a odborné skúšky neplnili svoj účel, ktorým je zabezpečiť bezpečný stav predmetných zariadení.
Z hľadiska ochrany pre požiarmi bolo najvážnejším zistením, že povrchová úprava strojárenských výrobkov náterovými látkami na jednom z pracovísk vedľajšieho hospodárstva zabezpečovaného na základe uzatvorenej zmluvy s právnickou osobou a ústavom je vykonávaná v rozpore s ustanoveniami vyhlášky Ministerstva vnútra SR č. 142/2004 Z. z. o protipožiarnej bezpečnosti pri výstavbe a pri užívaní prevádzkarne a iných priestorov, v ktorých sa vykonáva povrchová úprava výrobkov náterovými látkami (ďalej len „vyhláška“). Bol zriadený priestor na občasné nanášanie náterových látok podľa § 11 vyhlášky, ale nedodržoval sa určený čas nanášania, nakoľko prevyšoval stanovené štyri hodiny v týždni alebo päť minút v priebehu pol hodiny v súlade s ustanovením § 2 písm. f) vyhlášky. Pri lakovaní výrobkov v objeme výroby predmetnej právnickej osoby už musí byť zriadená prevádzka lakovne spĺňajúca požiadavky podľa § 3 až § 10 vyhlášky. Množstvo uskladnených horľavých kvapalín na predmetnom pracovisku prevyšuje min. objem na pracovisku stanovený podľa § 14 vyhlášky Ministerstva vnútra SR č. 96/2004 Z. z., ktorou sa ustanovujú zásady protipožiarnej bezpečnosti pri manipulácii a skladovaní horľavých kvapalín, ťažkých vykurovacích olejov a rastlinných a živočíšnych tukov a olejov. Zriadený príručný sklad náterových látok s určeným max. objemom 7 m3 horľavých kvapalín všetkých tried nebezpečnosti nespĺňal požiadavky podľa § 17 vyhlášky č. 96/2004 Z. z. nakoľko musí tvoriť samostatný požiarny úsek. Orgán dozoru zboru ústnym rozhodnutím zastavil podľa § 64 písm. b) zákona č. 314/2001 Z. z. a § 1 ods. 3 RGR č. 9/2005 predmetnú prevádzku s občasným nanášaním náterových látok, uviedol svoje ústne rozhodnutie v protokole o vykonanej následnej protipožiarnej kontrole a písomné rozhodnutie odoslal dotknutým stranám dňa 14. novembra 2011. Následne pristúpila právnická osoba k aplikácii vodou riediteľných farieb na vyrábané strojárenské výrobky.
Prehľad nedostatkov zistených v rámci kontrolnej činnosti orgánu dozoru zboru je podrobne uvedený v tabuľkách č. 15 a č. 16 v prílohe tejto informácie.

7. Nápravné opatrenia orgánu dozoru zboru
Orgán dozoru zboru v protokole z vykonanej kontroly ukladá kontrolovanému služobnému úradu za povinnosť prijať opatrenia na odstránenie zistených nedostatkov a predložiť aj písomnú správu o splnení prijatých opatrení na odstránenie zistených nedostatkov. Prostredníctvom následnej kontroly vykonanej do 1 roka od uskutočnenia komplexnej kontroly následne kontroluje splnenie prijatých opatrení. Orgán dozoru zboru vydáva opatrenia na okamžité odstránenie tých nedostatkov, ktorých charakter si to neodkladne vyžaduje vzhľadom na odvrátenie hrozby poškodenia zdravia alebo ohrozenia života osôb, vrátane vzniku požiaru alebo výbuchu, a to predovšetkým vydaním rozhodnutia o vylúčení veci z používania, prípadne rozhodnutím o zastavení prevádzky. K odstráneniu nedostatkov z kontrolnej činnosti prijíma štatutár kontrolovaného služobného úradu následné termínované opatrenia. Orgán dozoru zboru opätovne poukazuje predovšetkým na požiadavku zabezpečiť ústavom nevyhnutné finančné prostriedky, ktoré budú účelovo viazané na odstránenie nedostatkov zistených v rámci vykonávanej kontrolnej činnosti. Ide o tie kontrolované služobné úrady, ktoré nie sú schopné zabezpečiť odstránenie zistených závažných nedostatkov z vlastných zdrojov. Zistené nedostatky nevyžadujúce kapitálové výdavky sa priebežne odstraňujú z bežných výdavkov. Odstraňovanie nedostatkov, ktorých riešenie si vyžaduje navýšenie rozpočtu v oblasti kapitálových výdavkov, sa rieši v závislosti od možností rozpočtu zboru, ktorý však neumožňuje zabezpečiť plnenie úloh zboru v celom rozsahu. Takýto stav z pohľadu predpisov na zaistenie BOZP a samozrejme z hľadiska výkonu dozoru nemôže byť dlhodobo akceptovaný. Prioritou ústavov musí byť aj prednostné prideľovanie finančných prostriedkov na odstránenie zistených nedostatkov zo zdrojov rozpočtu rozpísaného pre jednotlivé ústavy. Za týmto účelom vypracoval orgán dozoru zboru podklady k odstráneniu zistených nedostatkov, ktoré sa zahrnuli do Koncepcie väzenstva Slovenskej republiky na roky 2011 až 2012 (ďalej len „koncepcia väzenstva“) v bodoch 4. a  9. v úlohách v oblasti logistiky a ekonomiky. Ministerstvo spravodlivosti SR predložilo na rokovanie vlády koncepciu väzenstva na základe úlohy B. 24. uznesenia vlády Slovenskej republiky č. 805  zo 17. 11. 2010 k návrhu opatrení na zvýšenie efektívnosti fungovania verejného sektora a zlepšenie stavu verejných financií. Predložený materiál bol na rokovaní vlády Slovenskej republiky   dňa 13. 04. 2011 schválený. 
Z uvedeného dôvodu je nevyhnutné, aby Ministerstvo financií SR súhlasilo s požiadavkami zboru v rámci návrhu východísk rozpočtu zboru a zabezpečilo finančné zdroje na splnenie úloh vyplývajúcich z koncepcie väzenstva. Požadované finančné prostriedky na zabezpečenie odstránenia nedostatkov zistených kontrolnou činnosťou na úseku bezpečnosti a ochrany zdravia pri výkone štátnej služby a pri práci a ochrany pred požiarmi musia byť vždy prioritne zabezpečené a vynaložené.  

8. Sankčné opatrenia orgánu dozoru zboru
Orgán dozoru zboru nemá oprávnenie na ukladanie sankcií pri výkone kontroly za nedodržiavanie právnych predpisov a ostatných predpisov na zaistenie bezpečnosti a ochrany zdravia pri výkone štátnej služby a pri práci vrátane predpisov upravujúcich faktory pracovného prostredia (napr. ukladať blokové pokuty, uložiť zákaz činnosti, či odobrať oprávnenia fyzickým osobám a právnickým osobám, alebo odobrať osvedčenia fyzickým osobám). 
Orgán dozoru zboru je povinný uviesť v protokole o výsledku kontroly zistené nedostatky a nadriadení ukladajú podľa miery zavinenia a závažnosti porušenia predpisov na kontrolovanom úseku disciplinárne opatrenia príslušníkom zboru v súlade so zákonom č. 73/1998 Z. z., zamestnancom zboru v súlade s ustanoveniami zákonníka práce, obvineným v súlade so zákonom č. 221/2006 Z. z. o výkone väzby v znení neskorších predpisov a odsúdeným v súlade so zákonom č. 475/2005 Z. z. o výkone trestu odňatia slobody a o zmene niektorých zákonov v znení neskorších predpisov. Služobné úrady v prípade nedodržiavania predpisov na zaistenie BOZP a ochrany pred požiarmi postupujú pri poskytovaní pracovnej sily na pracoviskách iných zamestnávateľov (objednávateľov prác) v súlade s ustanoveniami upravenými vo vzájomne uzatvorených zmluvách o poskytnutí pracovnej sily. Rovnako postupujú aj v prípade prenájmu objektov zboru či ich priestorov právnickým osobám alebo fyzickým osobám - podnikateľom, pričom zo strany služobného úradu môže dôjsť aj k okamžitému odstúpeniu od zmluvy v závislosti od závažnosti porušenia zmluvných podmienok. 

9. Stav a vývoj pracovných úrazov a chorôb z povolania
V roku 2011 bol v zbore zaregistrovaný 1 závažný pracovný úraz s následkom smrti u odsúdeného, ktorý je však v súčasnosti v štádiu vyšetrovania orgánov činných v trestnom konaní. V uplynulom roku nebol zaevidovaný závažný pracovný úraz s ťažkou ujmou na zdraví podľa § 3 písm. l) zákona č. 124/2006 Z. z. V hodnotenom období bolo zaevidovaných  240 registrovaných pracovných úrazov príslušníkov a zamestnancov zboru, obvinených a odsúdených, z toho v 11 prípadoch sa jednalo o závažné pracovné úrazy podľa § 17 ods. 4 písm. a) zákona č. 124/2006 Z. z. so skutočnou dĺžkou pracovnej neschopnosti najmenej 42 dní a 1 pracovný úraz s následkom smrti. 
V porovnaní s rokom 2006, kedy bolo zaevidovaných 336 registrovaných pracovných (služobných) úrazov, bol v roku 2011 zaznamenaný pokles v počte registrovaných pracovných (služobných) úrazov celkom o 96 prípadov, pričom došlo v roku 2011 v porovnaní s rokom 2006  k zvýšeniu počtu pracovníkov o 400 osôb.
 Počet závažných pracovných (služobných) úrazov sa v roku 2011 v porovnaní s rokom 2010, kedy bolo zaevidovaných 9 prípadov, zvýšil o 3 prípady.
V uvedenom období nebola v zbore zaevidovaná žiadna priznaná choroba z povolania alebo ohrozenie chorobou z povolania. 
Stav a vývoj pracovných (služobných) úrazov je zrejmý z tabuliek č. 7 až č. 14 v prílohe tejto informácie.

10. Spolupráca orgánu dozoru zboru
Zbor aj v roku 2011 na úseku bezpečnosti a ochrany zdravia pri výkone štátnej služby a pri práci a ochrany pred požiarmi spolupracoval s Ministerstvom práce, sociálnych vecí a rodiny SR, Národným inšpektorátom práce v Košiciach, Ministerstvom obrany SR - odborom dozorných činností a inšpektorátu práce v Trenčíne, regionálnymi úradmi verejného zdravotníctva, Hasičským a záchranným zborom, Technickou inšpekciou, a. s., ďalej so zástupcami zamestnancov a odborovou organizáciou zboru, ako aj so samosprávou odsúdených v ústavoch predovšetkým pri zabezpečovaní vzdelávacích aktivít v oblasti BOZP. V rámci organizácie oboznámenia a školenia samostatných bezpečnostných technikov zboru spolupracoval s Ministerstvom obrany SR – odborom dozorných činností a inšpektorátu práce v Trenčíne, ktoré zabezpečilo lektorov.  V predmetnom období bola dňa 16. mája 2011 na Ministerstve práce, sociálnych vecí a rodiny Slovenskej republiky Slovenskej republiky (ďalej len „MPSVR SR“) pracovná porada k prehodnoteniu štruktúry správy o stave ochrany práce a o činnosti orgánov štátnej správy v oblasti inšpekcie práce s dotknutými zástupcami jednotlivých rezortov (Ministerstvo vnútra SR, Ministerstvo obrany SR, Ministerstvo spravodlivosti SR – zastúpené zborom, Ministerstvo financií SR - Colné riaditeľstvo SR, MPSVR SR – Národný inšpektorát práce a Ministerstvo zdravotníctva SR – Úrad verejného zdravotníctva SR).
Zbor participuje aj v Koordinačnom výbore pre BOZP, ktorý je poradným orgánom zriadeným pri MPSVR SR na účely tvorby a hodnotenia štátnej politiky BOZP. Má vymenovaného zástupcu, ktorý sa žiaľ z dôvodu plnenia služobných povinností nemohol v roku 2011 na jeho zasadnutí zúčastniť. 

11. Hodnotenie stavu v roku 2011
Vo všeobecnosti je možné konštatovať, že bezpečnosť a ochrana zdravia pri výkone štátnej služby a pri práci a úroveň pracovných podmienok zodpovedá ekonomickej situácii kontrolovaných služobných úradov. Finančné prostriedky sa aj v roku 2011 prioritne poskytovali predovšetkým na zabezpečenie základných potrieb pre obvinených a odsúdených v zmysle zákona č. 475/2005 Z. z. a zákona č. 221/2006 Z. z.
V kontrolovaných služobných úradoch sa opakovane vyskytli nedostatky, predovšetkým  v oblasti odstraňovania nedostatkov zistených v rámci vykonávaných pravidelných odborných prehliadok a odborných skúšok (revízií) vyhradených technických zariadení a bleskozvodov, t. j. nerealizovanie povinností vedúcich k odstráneniu zisteného nevyhovujúceho stavu. Zlý stav v oblasti množstva nevykonaných odborných prehliadok a odborných skúšok (revízií) na vyhradených technických zariadeniach a bleskozvodoch bol zapríčinený aj z dôvodu absencie vedúceho revízneho technika elektrických zariadení a bleskozvodov v období od 01. 01. 2008 až 31. 12. 2008, kedy neboli vykonávané revízie v jeho spádovej oblasti. Z dôvodu nezabezpečenia výkonu revízií dodávateľským spôsobom sa potreba vykonania týchto revízií aj naďalej akumuluje. Z poznatkov získaných z inšpekčnej činnosti v hodnotenom období vyplýva, že v služobných úradoch postupne dochádza k viditeľným pozitívnym posunom aj napriek zisteným nedostatkom 
v oblasti bezpečnosti a ochrany zdravia pri výkone štátnej služby a pri práci a ochrany pred požiarmi a nepriaznivej ekonomickej situácii, ale množstvo nedostatkov vyžadujúcich zvýšené finančné prostriedky pretrváva.

Z hľadiska zabezpečenia úloh bezpečnostnotechnickej služby vyplývajúcej z § 22 zákona č. 124/2006 Z. z. je síce v ústavoch zabezpečený dostatočný počet bezpečnostných technikov alebo autorizovaných bezpečnostných technikov, ale je nevyhnutné opätovne poukázať na nasledovnú skutočnosť: V súlade s ustanovením § 22 ods. 3 zákona č. 124/2006 Z. z. a prílohy č. 1a) k zákonu č. 124/2006 Z. z. pripadá jeden bezpečnostný technik najviac na 600 zamestnancov. Do počtu zamestnancov sa započítavajú podľa § 3 písm. b) zákona č. 124/2006 Z. z. iba príslušníci zboru a zamestnanci zboru, ale nie sú zohľadnení obvinení a odsúdení zaradení do práce, ktorí nemajú štatút zamestnanca, nakoľko nie sú v pracovno-právnom vzťahu, ale v osobitnom vzťahu s príslušným ústavom. Povinnosti a opatrenia ustanovené zákonom č. 124/2006 Z. z. sa v rozsahu nevyhnutnom na zaistenie BOZP  vzhľadom na povahu činnosti pri zaradení obvineného a  odsúdeného do práce a obvineného a odsúdeného, ktorý je zaradený do práce, vzťahujú aj na ústavy. Za týmto účelom je na opätovné zváženie prisystemizovanie jedného funkčného miesta samostatného bezpečnostného technika, prípadne zabezpečenie bezpečnostného technika alebo autorizovaného bezpečnostného technika dodávateľským spôsobom v tých ústavoch, kde je súčet počtu príslušníkov zboru, zamestnancov zboru, obvinených a odsúdených zaradených do práce väčší ako 600 osôb (napr. ÚVTOS v Hrnčiarovciach nad Parnou mal v roku 2011 v priemere 262 príslušníkov zboru, 44 zamestnancov zboru a 709 odsúdených zaradených do práce, t.j. až 1015 pracovníkov). Funkciu bezpečnostného technika a autorizovaného bezpečnostného technika možno podľa § 22 ods. 5 zákona č. 124/2006 Z. z. výnimočne zlúčiť len s inými odbornými činnosťami zameranými na zabezpečovanie ochrany života alebo zdravia zamestnanca, prevenciu závažných priemyselných havárií, ochranu pred požiarmi a na vykonávanie odborných prehliadok a odborných skúšok vyhradených technických zariadení. 
Orgán dozoru zboru dvakrát do roka zabezpečuje školenia pre samostatných bezpečnostných technikov z ústavov (autorizovaný bezpečnostný technik alebo bezpečnostný technik a technik požiarnej ochrany) z hľadiska získavania aktuálnych poznatkov o zmenách v legislatíve, aj prostredníctvom lektorov z inšpektorátov práce či regionálnych úradov verejného zdravotníctva alebo príslušníkov Hasičského záchranného zboru. Opätovne treba vyzdvihnúť skutočnosť, že aj v roku 2011 bol zaznamenaný zvýšený záujem o účasť na vzdelávacích aktivitách organizovaných orgánom dozoru zboru, či záujem o účasť na seminároch a kampaniach organizovaných Národným inšpektorátom práce v spolupráci s Európskou agentúrou pre BOZP.
Všetkým samostatným bezpečnostným technikom, odborným pracovníkom, zástupcom zamestnancov pre BOZP, ale aj nadriadeným je prostredníctvom pracovníkov orgánu dozoru zboru na základe požiadania poskytovaná odborná poradenská služba formou rád, metodickej pomoci, osobných stretnutí a telefonických konzultácií alebo emailovou komunikáciou.
Prevencia je vykonávaná vo všetkých činnostiach a na všetkých stupňoch riadenia, a to nielen vedúcimi pracovníkmi v strediskách vedľajšieho hospodárstva a vo vnútorných prevádzkach ústavov, odbornými zamestnancami na úseku BOZP (samostatnými bezpečnostnými technikmi), prípadne zamestnancami pre BOZP delegovanými odborovým zväzom zboru, ale aj samotnými príslušníkmi zboru,  zamestnancami zboru, odsúdenými a obvinenými. Ich aktívna spoluúčasť na riadení BOZP je dôležitá preto, aby sa bezpečnostné pracovné postupy osvojovali na všetkých úrovniach, a aby sa využili nenahraditeľné skúsenosti s danou prácou, ktorými disponujú len samotní pracovníci, nakoľko veľmi dobre poznajú a vedia navrhnúť praktické riešenia, ako sa vyhnúť rizikám vzniku pracovných úrazov, prípadne ich zmierniť. Zaraďovanie obvinených a odsúdených do práce sa vykonáva v súlade s programom zaobchádzania, zdravotnou klasifikáciou, využitím odbornej kvalifikácie a bezpečnostnými hľadiskami. 
Orgán dozoru zboru pri vykonávaní kontrolnej činnosti v ústavoch nepôsobí len represívne a metodicky, ale navrhuje aj preventívne opatrenia, a to najmä z dôvodu predchádzania vzniku pracovných úrazov a nebezpečných udalostí na pracoviskách zboru. Z hľadiska prevencie absentuje v zbore vykonávanie proaktívnej preventívnej údržby, ako aj nápravnej údržby, a to v dôsledku nedostatočného ekonomického zabezpečenia zboru z dôvodu niekoľko rokov pretrvávajúceho nedofinancovania základných potrieb zboru. Nedostatok finančných prostriedkov neumožňoval modernizáciu nevyhovujúcich a technicky zastaraných zariadení a pracovných prostriedkov a značne ovplyvnil aj zabezpečenie základných povinností z hľadiska vykonávania úradných skúšok, pravidelných odborných prehliadok a odborných skúšok (revízií), prehliadok vyhradených technických zariadení, bleskozvodov, ako aj odstraňovanie zistených nedostatkov. 
Z uvedeného dôvodu neboli v roku 2011 odstránené všetky závažné nedostatky na úseku BOZP a ochrany pred požiarmi aj napriek úsiliu Generálneho riaditeľstva zboru nevyhnutne navýšiť finančné prostriedky z dôvodu odstránenia týchto zistených nedostatkov na vyhradených technických zariadeniach elektrických a bleskozvodoch. 

12. Opatrenia orgánu dozoru zboru na zlepšenie stavu
Z hľadiska zlepšenia stavu bezpečnosti a ochrany zdravia pri výkone štátnej služby a pri práci je to predovšetkým zabezpečenie finančných prostriedkov nevyhnutných na zabezpečenie plnenia povinností vyplývajúcich z predpisov na zaistenie BOZP a ochrany pred požiarmi k odstráneniu finančne nákladných nedostatkov, ktoré si však v súčasnej nepriaznivej hospodárskej situácii vyžaduje podporu predovšetkým zo strany Ministerstva financií SR a samozrejme aj stanovenie priorít účelu použitia, ako aj efektívnosti a hospodárnosti vynakladaných finančných prostriedkov v zbore v súlade s plnením úloh vyplývajúcich z koncepcie väzenstva. 

13. Činnosť dozorného orgánu

Orgán dozoru zboru predovšetkým:
1.	vykonáva dozor nad dodržiavaním právnych predpisov upravujúcich podmienky na výkon štátnej služby príslušníkov zboru a pracovné podmienky zamestnancov zboru, obvinených a odsúdených zaradených do práce vrátane podmienok výkonu štátnej služby a pracovných podmienok žien, mladistvých a osôb so zmenenou pracovnou schopnosťou,
2.	vykonáva dozor nad dodržiavaním právnych predpisov a ostatných predpisov na zaistenie BOZP pri výkone štátnej služby a pri práci a zaistenie bezpečnosti technických zariadení vrátane predpisov upravujúcich faktory pracovného prostredia,
3.	vykonáva štátny požiarny dozor v objektoch zboru,
4.	posudzuje výber a prevádzkovanie pracovných priestorov pracovného prostredia, používanie osobných pracovných (služobných) prostriedkov, 
5.	vedie evidenciu pracovných úrazov príslušníkov zboru a zamestnancov zboru, 
6.	vedie evidenciu registrovaných pracovných úrazov v zbore,
7.	vypracováva rozbor pracovnej úrazovosti a navrhuje opatrenia na znižovanie pracovných (služobných) úrazov,
8.	vydáva stanoviská na zaistenie bezpečnosti a ochrany zdravia pri výkone štátnej služby a pri práci v rámci stavebného a kolaudačného konania stavieb zboru,
9.	vypracováva interné predpisy upravujúce oblasť bezpečnosti a ochrany zdravia pri výkone štátnej služby a pri práci a ochrany pred požiarmi,
10.	zabezpečuje kontrolu plnenia Koncepcie BOZP v podmienkach zboru a vyhodnocuje ju,
11.	spolupracuje s Európskou agentúrou pre BOZP, Národným inšpektorátom práce, územne príslušnými inšpektorátmi práce, dozornými orgánmi Ministerstva vnútra SR, Ministerstva financií SR, Ministerstva obrany SR, orgánmi verejného zdravotníctva a odborovými organizáciami,
12.	poskytuje poradenstvo v oblasti bezpečnosti a ochrany zdravia pri výkone štátnej služby a pri práci a ochrany pred požiarmi,
13.	vykonáva osvetu v oblasti bezpečnosti a ochrany zdravia pri výkone štátnej služby a pri práci a ochrany pred požiarmi.

13.1.	   Personálne údaje
Orgán dozoru zboru je v súčasnosti personálne obsadený dvoma príslušníkmi zboru. Pozostáva z hlavného inšpektora orgánu dozoru zboru a inšpektora orgánu dozoru zboru.                    Je potrebné zdôrazniť, že orgán dozoru zboru zabezpečuje pre zbor aj štátny požiarny dozor.

13.2.	   Výkony
Orgán dozoru zboru v hodnotenom období na úseku bezpečnosti a ochrany zdravia pri výkone štátnej služby a pri práci a ochrany pred požiarmi:
 1. vykonal 6 komplexných kontrol na úseku bezpečnosti a ochrany zdravia pri výkone štátnej služby a pri práci (previerok BOZP) a 6 komplexných protipožiarnych kontrol,
 2. vykonal 7 následných kontrol na úseku bezpečnosti a ochrany zdravia pri výkone štátnej služby  a pri práci (previerok BOZP) a 7 následných protipožiarnych kontrol,
 3. vykonal 1 tematickú protipožiarnu kontrolu,  
 4. posúdil 14 ks projektovej dokumentácie stavieb zboru pre účely stavebného konania alebo   konania o zmene v užívaní časti stavby, 
 5. zúčastnil sa 7-krát na kolaudáciách stavieb zboru a 10-krát na konaní o zmene v užívaní stavieb alebo časti stavieb zboru,
 6. zúčastnil sa 1-krát vyšetrovania príčin a okolností vzniku závažného pracovného úrazu, 4-krát vyšetrovania príčin a okolností vzniku závažného pracovného úrazu alebo podozrenia na vznik závažného pracovného úrazu a 6-krát na zisťovaní príčiny vzniku požiaru v objektoch zboru alebo predložil písomné vyjadrenie k správe zo zisťovania príčiny vzniku požiaru v objektoch zboru, 
 7. vykonal v rámci lektorskej činnosti:
•	1 trojdňové školenie pre samostatných bezpečnostných technikov ústavov,
•	4 oboznámenia  o BOZP a školení o ochrane pred požiarmi pre vybraných vedúcich stredísk vedľajšieho hospodárstva a vedúcich  pracovníkov z vnútorných prevádzok ústavov,
•	1 dvojdňové oboznámenie o BOZP pre zástupcov zamestnancov pre BOZP z Generálneho riaditeľstva zboru a ústavov, 
•	4 osvetové prednášky v rámci kampane Európskej agentúry pre BOZP: Európska kampaň – Bezpečnosť v údržbe pri príležitosti Európskeho týždňa BOZP pre odsúdených a 2 prednášky pri príležitosti Svetového dňa pre BOZP dňa 28. 04. 2011 pre odsúdených,
8. priebežne vykonával školenia o ochrane pred požiarmi a oboznámenia o bezpečnosti a ochrany zdravia pri výkone štátnej služby a pri práci pre príslušníkov zboru a zamestnancov zboru zaradených na Generálnom riaditeľstve zboru a školenia o ochrane pred požiarmi a oboznámenia o BOZP pre odsúdených zaradených do práce na Generálnom riaditeľstve zboru, ako aj školenia o ochrane pred požiarmi  pre príslušníkov zboru, ktorí zabezpečujú ochranu pred požiarmi v areáli Generálneho riaditeľstva zboru v mimopracovnom čase.
9. vypracoval a predložil podklady za zbor pre Ministerstvo práce, sociálnych vecí a rodiny SR do Správy o BOZP, vývoja pracovnej úrazovosti, chorôb z povolania a iných poškodení zdravia z práce za rok 2010,
10. vypracoval a predložil Ministerstvu práce, sociálnych vecí a rodiny SR vyhodnotenie plnenia Koncepcie BOZP v podmienkach zboru v roku 2010 vrátane návrhu na jej aktualizáciu, 
11. vypracoval rozbor registrovaných služobných (pracovných) úrazov v zbore za rok 2010,
12. vypracoval v spolupráci s Odborom logistiky Generálneho riaditeľstva zboru  Plán vykonávania revízií vyhradených technických zariadení pre rok 2011 pri súčasnom počte revíznych technikov,
13. vypracoval podklady za úsek bezpečnosti a ochrany zdravia pri výkone štátnej služby a pri práci a ochrany pred požiarmi do koncepcie väzenstva,    
14. vypracoval vyhodnotenie zapracovania právnych predpisov slovenskej republiky a interných predpisov v rámci úseku služobnej činnosti pre Zelenú knihu Európskej komisie na posilnenie vzájomnej dôvery v európskom justičnom priestore – Zelená kniha o uplatňovaní trestnoprávnych predpisov Európskej únie v oblasti pozbavenia osobnej slobody,
15. zúčastnil sa prostredníctvom 2 pracovníkov a organizačne zabezpečoval aktualizačnú odbornú prípravu autorizovaných bezpečnostných technikov a bezpečnostných technikov v Bukovci,
16. zúčastnil sa pracovnej porady k prehodnoteniu štruktúry správy o stave ochrany práce a o činnosti orgánov štátnej správy v oblasti inšpekcie práce s dotknutými zástupcami jednotlivých rezortov (Ministerstvo vnútra SR, Ministerstvo obrany SR, Ministerstvo spravodlivosti SR – zastúpené zborom, Ministerstvo financií SR - Colné riaditeľstvo Slovenskej republiky, MPSVR SR – Národný inšpektorát práce a Ministerstvo zdravotníctva SR – Úrad verejného zdravotníctva SR), ktorá bola zorganizovaná MPSVR SR v Bratislave,
17. zúčastnil sa prostredníctvom 2 pracovníkov orgánu dozoru zboru a 5 samostatných bezpečnostných technikov na 10. ročníku medzinárodnej výstavy hasičskej, záchranárskej a zabezpečovacej techniky FIRECO a 9. Ročníku výstavy ochranných pracovných prostriedkov UNIPROTECH na výstavisku EXPO CENTER v Trenčíne,
18. zúčastnil sa prostredníctvom 2 pracovníkov orgánu dozoru zboru bezplatného odborného seminára v rámci európskej kampane s názvom: „Bezpečnosť v údržbe – ZDRAVÉ PRACOVISKÁ - DOBRÉ PRE TEBA – DOBRÉ PRE PODNIK v Trnave,  
19. zúčastnil sa prostredníctvom 2 pracovníkov orgánu dozoru zboru na  XXIV. medzinárodnej konferencii v oblasti BOZP s názvom Aktuálne otázky bezpečnosti práce 
na Štrbskom Plese,
20. zúčastnil sa 3 regionálnych súťaží požiarnych družstiev v požiarnom šport v zbore a organizoval celoslovenské finále súťaže požiarnych družstiev v požiarnom športe v zbore, 
21.  uskutočnil taktické cvičenie na požiar ubytovne v areáli Ubytovacieho zariadenia generálneho riaditeľstva zboru v Mlynskej doline v súčinnosti s Hasičským a záchranným útvarom hl. mesta SR Bratislavy,  
22. plnil ďalšie úlohy uložené generálnym riaditeľom zboru alebo riaditeľom Organizačno-právneho odboru Generálneho riaditeľstva zboru.

13.3.	Poradenská činnosť
Poradenstvo je zabezpečované prostredníctvom pracovníkov orgánu dozoru zboru pre príslušníkov zboru, zamestnancov zboru, ale i pre projektantov stavieb zboru buď písomnou formou vrátane emailu, telefonicky alebo osobným kontaktom. Poradenstvo (metodická pomoc) je pre príslušníkov zboru, zamestnancov zboru, obvinených a odsúdených zabezpečované bezpečnostnotechnickou službou zriadenou v jednotlivých ústavoch a orgánom dozoru zboru písomnou formou, elektronickou formou, telefonicky, prípadne osobným kontaktom. Ako veľmi účinná forma poradenstva sa aj v roku 2011 osvedčila kombinácia poradenstva a priameho výkonu inšpekcie práce. Úlohou orgánu dozoru zboru je okrem presadzovania dodržiavania predpisov z oblasti BOZP u kontrolovaného služobného úradu aj povinnosť poskytnúť potrebné odborné rady s cieľom zvyšovania vedomostí príslušníkov zboru, zamestnancov zboru, obvinených a odsúdených. Opätovne je potrebné sústavne zdôrazňovať nadriadeným, vedúcim zamestnancom a samostatným bezpečnostným technikom, že jedine vzdelávaním a následným dôsledným uplatňovaním získaných nových poznatkov je možné zabezpečiť stále účinnejšiu ochranu života a zdravia osôb a ochranu majetku. Poradenská činnosť bola zameraná na základné odborné informácie a rady, ktoré sa týkali oblasti ochrany práce, najmä všeobecných zásad prevencie BOZP (napr. uplatňovanie bezpečných pracovných postupov, poskytovanie osobných ochranných pracovných a služobných prostriedkov a pod.), minimálnych bezpečnostných a zdravotných požiadaviek na pracoviská (fyzikálne faktory na pracoviskách: osvetlenie a vetranie na pracoviskách, teplota na pracoviskách a pod.) vrátane požiadaviek na pracovné prostredie (meranie výskytu chemických a fyzikálnych škodlivín – napr. hluk na pracovisku, klimatické podmienky), požiadaviek na technické zariadenia (vrátane vyhradených technických zariadení) a pracovné prostriedky (sprievodná technická dokumentácia, odborné prehliadky a skúšky, odborná spôsobilosť, úradné skúšky, oprávnenia a osvedčenia a pod.), ďalej aj informácie v oblastiach tvorby prevádzkových poriadkov, odškodňovania pracovných úrazov, evidencie a registrácie pracovných úrazov a pod. Kvalitné poradenstvo si vyžaduje aj pravidelné vzdelávanie pracovníkov bezpečnostnotechnických služieb ústavov a pracovníkov orgánu dozoru zboru, ktorí pre ústavy toto poradenstvo poskytujú. Vzdelávacie aktivity u odborných pracovníkov sú zabezpečované predovšetkým pracovníkmi orgánu dozoru zboru za pomoci pracovníkov štátnych inštitúcií na úseku BOZP, ochrany pred požiarmi a orgánmi verejného zdravotníctva v účelových zariadeniach zboru, prípadne účasťou na bezplatných seminároch.
Z hľadiska prehĺbenia odbornej kvalifikácie a znalostí pracovníkov orgánu dozoru zboru pri výkone inšpekcie práce v zbore sa ako najúčinnejšia forma ich vzdelávania javí spolupráca s Národným inšpektorátom práce, ktorý zabezpečuje odborné vzdelávanie pracovníkov z inšpektorátov práce. Rovnako dôležité je rozšíriť ich odborné znalosti aj v problematike skladovania pyrotechnických materiálov v objektoch zboru, ktoré sa však v roku 2011 pre pracovníkov orgánu dozoru zboru a spojovaco-vyzbrojovacieho referátu Odboru logistiky Generálneho riaditeľstva zboru neuskutočnilo. 
Na základe schváleného Plánu akcií zboru na rok 2011 sa uskutočnili v rámci vzdelávania príslušníkov zboru a zamestnancov zboru štyri oboznámenia z oblasti predpisov na úseku BOZP a školenia o ochrane pred požiarmi pre vedúcich stredísk vedľajšieho hospodárstva a pracovníkov vnútorných prevádzok oddelení logistiky, ktorí zabezpečujú na svojich pracoviskách nielen kontrolu nad dodržiavaním predpisov na úseku BOZP zo strany obvinených a odsúdených, ale aj ich vzdelávanie a inštruktáž na pracovisku. Zároveň sa v uvedenom roku uskutočnilo aj trojdňové oboznámenie a školenie pre samostatných bezpečnostných technikov z ústavov, ktorí zabezpečujú v ústavoch výkon bezpečnostnotechnickej služby a výkon funkcie technika požiarnej ochrany. Na uvedených vzdelávacích aktivitách boli príslušníkom zboru a zamestnancom zboru poskytnuté predovšetkým informácie o platných všeobecne záväzných právnych predpisoch a interných predpisoch na úseku bezpečnosti a ochrany zdravia pri výkone štátnej služby a pri práci a ochrany pred požiarmi, ako aj informácie o ich zmenách a ich implementácii v praxi. Predmetných oboznámení a školení sa v roku 2011 zúčastnilo celkom 131 osôb.
Zbor sa aj v roku 2011 zapojil do Európskej kampane s názvom: „Bezpečnosť 
v údržbe – ZDRAVÉ PRACOVISKÁ - DOBRÉ PRE TEBA – DOBRÉ PRE PODNIK“, ktorú vyhlásila Európska agentúra pre BOZP so sídlom v Bilbao v Španielsku na obdobie rokov 2010 a 2011 aj v spolupráci s Národným kontaktným miestom pri  Národnom inšpektoráte práce v Košiciach. V rámci tejto kampane sa 2 pracovníci orgánu dozoru zboru a 17 samostatní bezpečnostní technici zúčastnili na jednom z 3 spádovo organizovaných bezplatných odborných seminárov.
Dvaja zamestnanci orgánu dozoru zboru sa zúčastnili na XXIV. medzinárodnej konferencii s názvom Aktuálne otázky bezpečnosti práce usporiadanej Technickou univerzitou v Košiciach v spolupráci s Národným inšpektorátom práce v Košiciach pod záštitou ministra práce, sociálnych vecí a rodiny SR v hoteli Patria na Štrbskom Plese. Nadobudnuté poznatky sa ďalej prezentovali zamestnancom orgánu dozoru zboru v rámci organizovaných vzdelávacích aktivít. 
V rámci zlepšenia informovanosti a vzdelávania v oblasti BOZP sa v roku 2011  pre obvinených a odsúdených v ústavoch organizovali nad rámec vstupných a opakovaných oboznámení o BOZP vyplývajúcich z § 7 zákona č. 124/2006 Z. z. aj prednášky o problematike BOZP v rámci už vyššie uvedenej európskej kampane pri príležitosti Európskeho týždňa BOZP, ktorý pripadol na 43. kalendárny týždeň roku 2011. Orgán dozoru zboru vykonal vo vybraných ústavoch štyri osvetové prednášky pre celkom 307 odsúdených. Rovnakú pozornosť venoval aj vzdelávaniu zástupcov zamestnancov pre BOZP, na ktorých malo účasť 16 príslušníkov a zamestnancov zboru.
V marci 2011 sa bezpečnostní a autorizovaní technici zúčastnili aj na aktualizačnej odbornej príprave bezpečnostných technikov a autorizovaných bezpečnostných technikov, ktorú lektorsky zabezpečovali pracovníci z Národného inšpektorátu práce v Košiciach a Regionálneho úradu verejného zdravotníctva so sídlom v Košiciach.  

13.4.	Poskytovanie informácií
V uplynulom roku poskytovali pracovníci orgánu dozoru zboru služobným úradom informácie ohľadom povinnosti posúdenia projektovej dokumentácie oprávnenou právnickou osobou v zmysle § 14 ods. 1 písm. d), § 14 ods. 2 zákona č. 124/2006 Z. z., ktorú musí podľa § 18 ods. 5 zákona č. 124/2006 Z. z. stavebník  pre účely stavebného konania predložiť oprávnenej právnickej osobe. Ďalej k bezpečnej prevádzke elektrických a plynových spotrebičov, problematiky oprávnení na výkon odborných prehliadok a odborných skúšok vyhradených technických zariadení a bleskozvodov, poskytovania osobných ochranných služobných a pracovných prostriedkov, ako aj o problematike požiadaviek na zmeny užívania stavieb alebo ich častí z hľadiska protipožiarnej bezpečnosti a požiadaviek na bezpečnosť a ochranu zdravia a pod. Orgán dozoru zboru nemalou mierou poskytuje informácie a poradenstvo v oblasti evidencie a registrácie pracovných a služobných úrazov, ako aj problematike ich odškodňovania. 
Orgán dozoru zboru poskytol písomnú odpoveď žiadosť o informáciu pre jednu právnickú osobu ohľadom vykonávania kontrol hasiacich prístrojov v jednom z ústavov.  
Orgán dozoru zboru poskytoval informácie aj pre zahraničné subjekty, a to odpovedal na otázky Väzenskej služby Rumunska v oblasti organizovania BOZP a predchádzania úrazom pre personál väzenského systému a na problematiku poistenia pri pracovných úrazov a chorobách z povolania pre väzenský personál a väzňov.     
 
13.5.	Sťažnosti a podnety
V roku 2011 orgán dozoru zboru predložil úseku legislatívno-právneho a vybavovania sťažností Organizačno-právneho odboru Generálneho riaditeľstva zboru tri písomné stanoviská k sťažnostiam odsúdených a tri podnety odsúdených. V jednom prípade bolo vydané stanovisko v oblasti porušovania ustanoveniu zákazu fajčenia na pracoviskách, ktoré bolo opodstatnené a k súčinnosti bol vyzvaný aj Regionálny úrad verejného zdravotníctva so sídlom v Trnave. Ďalšie dve sťažnosti odsúdených sa týkali problematiky minimálnych bezpečnostných a zdravotných požiadaviek na pracoviská (údajné nevybavenie pracovísk požiarnotechnickými zariadeniami, hadicovým zariadením, neoznačovaním únikových ciest, výskytu prašného prostredia a absencie priestorov na prezliekanie a odkladanie pracovných odevov) a boli vyhodnotené ako neopodstatnené. Tri písomné podnety odsúdených v oblasti odškodnenia ich údajného pracovného úrazu boli na základe preverenia predložených písomných podkladov uznané za neopodstatnené ( v jednom prípade ani nešlo o pracovný úraz odsúdeného).

13.6.	Príprava predpisov a technická normalizácia
V roku 2011 orgán dozoru zboru pripomienkoval predovšetkým návrh novely zákona, ktorým sa mení a dopĺňa zákon č. 124/2006 Z. z., kde sa podarili zapracovať ustanovenia  vo vzťahu k zamestnávaniu obvinených osôb vo výkone väzby. Ďalej bol pripomienkovaný aj návrh zákona, ktorým sa mení a dopĺňa zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov.
Ďalej predložil pripomienky k pripravovanej novele zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov.
V rámci interných predpisov, ktoré pripomienkoval alebo vytvoril orgán dozoru zboru, boli v roku 2011 vydané:
RMS č. 1/2011, ktorým sa vydáva Organizačný poriadok Generálneho riaditeľstva Zboru väzenskej a justičnej stráže.
RMS č. 8/2011 o rekreačnej starostlivosti v Zbore väzenskej a justičnej stráže.
RMS č. 9/2011 o vystrojovaní obvinených alebo odsúdených a o nakladaní s osobnými vecami obvinených alebo odsúdených.
RGR č. 25/2011, ktorým sa upravujú povinnosti a postup v súvislosti so zamedzením nástupu do výkonu štátnej služby alebo do práce pod vplyvom alkoholu, omamných a psychotropných látok.
RGR č. 35/2011, ktorým sa vydáva Vzorový pracovný poriadok.
RGR č. 1/2012, ktorým sa mení a dopĺňa RGR č. 4/2007 o ochrane pred požiarmi v Zbore väzenskej a justičnej stráže.
ZIPS GR ZVJS č. 2/2011 - Rozpočtová klasifikácia Zboru väzenskej a justičnej stráže pre rok 2011 - smernica.
V zmysle zákona o inšpekcii práce orgány inšpekcie práce neplnia úlohy v oblasti technickej normalizácie.

14. Záver
Zbor zabezpečuje plnenie povinností vyplývajúcich zo všeobecne záväzných právnych predpisov na úseku bezpečnosti a ochrany zdravia pri práci a ochrany pred požiarmi len na úrovni pridelených finančných prostriedkov zo štátneho rozpočtu. Z dôvodu dlhodobo poddimenzovaného financovania zboru a neriešenia závažných nedostatkov v minulosti však nedochádza k odstraňovaniu tých nedostatkov, na ktoré zbor nemá zabezpečené požadované finančné prostriedky, ktoré si jednotlivé služobné úrady uplatňujú, resp. uplatňovali pri návrhu štátneho rozpočtu. Vytvorením primeraného ekonomického zázemia pre realizáciu koncepcie väzenstva  vznikne potrebný priestor pre napĺňanie zákonného stavu v intenciách slovenskej legislatívy a odporúčaní Rady Európy v oblasti väzenstva, na stabilizáciu potrebných kapacít, na dôsledné napĺňanie účelu výkonu trestu a účelu výkonu väzby, ako aj zabezpečenia bezpečnosti a ochrany zdravia pri výkone štátnej služby a pri práci a ochrany pred požiarmi, čím v konečnom dôsledku Slovenská republika vyjadrí nielen jednoznačný záujem o ochranu občana pred ohrozujúcou časťou populácie, ale aj jednoznačný záujem o ochranu život a zdravia príslušníkov zboru, zamestnancov zboru a obvinených a odsúdených. 
Príloha k informácii poskytuje informácie o výkonoch orgánu dozoru zboru a súhrnnej pracovnej úrazovosti v zbore z hľadiska príčin a zdrojov služobných úrazov príslušníkov zboru, pracovných úrazov zamestnancov zboru, obvinených vo výkone väzby a odsúdených vo výkone trestu odňatia slobody zaradených do práce za rok 2011, ako aj prehľad o zistených nedostatkoch na úseku bezpečnosti a ochrany zdravia pri výkone štátnej služby a pri práci a ochrany pred požiarmi.
Na základe ustanovenia čl. 2 ods. 3 (príloha II) nariadenia Európskej komisie č. 349/2011    z 11. apríla 2011, ktorým sa vykonáva nariadenie Európskeho parlamentu a Rady (ES) 1338/2008 o štatistikách Spoločenstva v oblasti verejného zdravia a BOZP, pokiaľ ide o štatistiku pracovných úrazov nebudú do predmetnej správy pre MPSVR SR zahrnuté štatistické údaje o rozbore služobných úrazov príslušníkov zboru.